***1.*** ***Кратка обобщена информация за осъществената контролна дейност за месец август 2017 г. и резултати от извършената контролна дейност.***

За месец август 2017 г. служителите от „Контрол и охрана“ в дирекциите на националните паркове са извършили 355 броя проверки на 214 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1748 броя. Съставени са 34 акта за установяване на административни нарушения и са дадени 7 броя предписания. Издадени са 28 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

През месец август 2017 г. са извършени контролни дейности по недопускане на бракониерство на територията на парка и прилежащите територии, като служителите паркова охрана са извършили проверки по различно време на денонощието (в ранните и късните часове), с цел да се предотврати бракониерството в защитената територия.

Извършени са проверки относно недопускане на незаконен добив на дървесина на територията на парка и прилежащите територии. Служителите паркова охрана са извършили проверки по различно време на денонощието (в ранните и късните часове), с цел предотвратяване на незаконни дейности – сеч на дървета.

През месеца са извършени проверки, относно недопускане на незаконна паша на територията на парка и резерват „Тисата“ и качването на стадата на ползвателите, на които са издадени разрешителни за паша на територията на парка на основание чл. 4, ал.З от подписан меморандум за сътрудничество и съвместна дейност между МОСВ, МЗХГ и ДФ „Земеделие“. В резултат на осъщественият контрол не са допуснати нарушения. Извършени са контролни дейности и проверки относно състоянието на парковите архитектурни елементи.

Изпълнявани са контролни действия по изпълнение на Заповед № РД-09-98/26.02.2016 г. на министъра на земеделието, храните и горите, с която се забранява риболова във всички реки на територията на НП „Пирин“. Служителите паркова охрана извършваха проверки относно недопускането на риболов в тези участъци и запознаваха превантивно риболовците от прилежащите общини на парка с действащата забрана.

През отчетния период са извършени проверки относно спазването на дадените условия в становища от Директора на парка и решения на МОСВ. Също така еосъществен контрол над собственици и ползватели относно спазването на режимите и нормите въведени с ПУ на НП „Пирин“, чрез съставяне на констативни протоколи (КП).

През месец август се наблегна на осъществяване на контрол над собственици, ползватели и посетители на НП „Пирин“, с цел превенция и борба с горските пожари. В резултат на осъщественият контрол не са допуснати запалвания на територията на парка и резерват „Тисата“, вследствие на човешка дейност.

Наблегна се на осъществяване на контрол над туристи и посетители относно опъване на палатки. Извършени са проверки и е осъществен контрол над сгради и съоръжения описани в регистър, неразделна част от Плана за контролна и оперативна дейност на НП „Пирин“.

**2.2. НП „Рила“**

През месец август усилията на служителите контрол и охрана са насочени към недопускане на бракониерство на територията на парка и прилежащите територии, събирането на защитени видове лечебни растения, както и осъществяване на текущ контрол във връзка с издадени заповед за паша на домашни животни. Проверките са извършвани по различно време на денонощието (в ранните и късните часове), с цел да се предотвратят нарушения в защитената територия.

Акцент на проверките през отчетния период е поставен върху санитарното състояние на горите. Извършвани са още следните проверки:

* на реки, езера и състоянието на водопреносните съоръжения;
* свързани със замърсяване на територията на парка;
* по границите на Национален парк „Рила“ и резерватите с различните горски стопанства, държавни лесничейства и общински горски стопанства;
* на пътища и пътни съоръжения, парковите архитектурни елементи;
* на собственици и ползватели относно спазването на режимите и нормите в защитената територия;
* по издадените разрешителни и съгласувателни заповеди, служителите „Паркова охрана и контрол“ осъществяваха текущ и последващ контрол.

Предвид ежегодното организиране на масово мероприятие от страна на Общество Бяло Братство България, както и засиления поток на туристи и с цел предотвратяване на нарушения през този период, със заповед на директора на ДНП „Рила“ е засилен контрола върху района на циркуса на Седемте Рилски езера чрез командироване на служители „Паркова охрана и контрол“ от други паркови участъци, които дежурят на основните подходи и места.

През месец август служителите на „Паркова охрана и контрол“ към НП „Рила“ участваха в потушаването на пожар в Кресненското дефиле.

**2.3. НП „Централен Балкан“ (НПЦБ)**

Основните приоритети в контролно-охранителната дейност произтичат от утвърдения от Министъра на ОСВ Годишен план за оперативната и контролна дейност на Дирекция „Национален парк Централен Балкан“ (ДНПЦБ). За отчетния период те са: превантивен, текущ и последващ контрол по отношение осъществяване на дейности по ползване на природни ресурси - паша на домашни животни и събиране на горски плодове за стопански цели, предотвратяване и установяване на нарушения свързани с нерегламентирано движение с МПС, опазване фауната и горските територии от посегателства, иманярство, контрол по отношение състоянието на посетителската инфраструктура и противопожарна готовност. Основните групи, върху които беше фокусирано вниманието на служителите парковата охрана, бяха любителите на офроуд, ползвателите на природни ресурси, ловните и дърводобивните бракониери, иманярите, собственици и ползватели на туристически и инфраструктурни обекти в НПЦБ. И през този месец продължи тридневното ежеседмично дежурство на служителите от отдел КО и Звено подвижна паркова охрана(ЗППО) по трите Временни контролни пункта (ВКП) на територията на НПЦБ: ВКП Вежен (ПУ Тетевен), ВКП Дерменка (ПУ Троян) и ВКП Смесите (ПУ Стоките). За превенция и противодействие на нерегламентираното движение с МПС, бяха проведени три акции съвместно със служители на МВР в антропогенно натоварени територии. Продължиха действията по охрана в горите с цел предотвратяване на незаконни посегателства, като беше планирана и реализирана контролна и охранителна дейност предимно в достъпните горски територии на НПЦБ и тези около туристическите и животновъдни обекти, където традиционно се очакват опити за незаконно ползване на дървесина. Особено внимание беше отделено на кампанията за събиране на боровинки, която стартира през месеца и наложи подготовка и реализиране на допълнителни мерки за регулиране и контрол на дейността. Практиката за планиране и провеждане на сутрешни и вечерни дежурства, продължи, като в резултат на тези мерки през месеца няма констатирани значителни загуби в следствие на ловно и дърводобивно бракониерство. Контролната дейност по отношение пашата на домашни животни беше засилена, като беше проведена масирана проверка в пасищни райони „Трите извора“ и „Пладнището“ (ПУ „Троян“) и частта от пасищен район „Орлово гнездо“, попадаща на територията на ПУ „Троян“ и ПУ „Карлово“. През месец август съществено внимание беше отделено на превантивните мерки по отношение предотвратяване възникването на пожари, като основно усилията бяха насочени в посока информираността на посетители и ползватели за основните противопожарни правила в НПЦБ. Резерватните територии в НПЦБ и през този месец бяха приоритет за парковата охрана, като основните проблеми в тях бяха в резултат от нерегламентирани посещения на иманяри, ловни бракониери, събирачи на горски плодове и любители на екстремни преживявания.

С оглед рационалност и ефективност при осъществяване на проверките, те бяха планирани и реализирани в „критичните“ (сутрешни и вечерни) часови пояси на денонощието, в така наречените „горещи“ точки на парковата територия, като приоритетни за контрол бяха:

* туристически зони с високо антропогенно натоварване – екопътеки Бяла река и Видимско пръскало, вр. Ботев, Райско пръскало, Кадемлийско пръскало, м. Беклемето, хижи и заслони в НПЦБ;
* райони с концентрация на събирачи на горски плодове;
* маршрутите за традиционно движение с МПС и нерегламентираните такива за офроуд - пътищата и пътеките в НПЦБ;
* разрешените пасища в НПЦБ, животновъдната инфраструктура (битови постройки, места за нощуване на домашните животни), както и забранената за паша Зона за ограничено човешко въздействие;
* райони с висок риск за ловно бракониерство;
* зони в горски територии по границата на НПЦБ и около обекти разположени в НПЦБ – традиционно обект на дърводобивни посегателства;
* териториите на деветте резервата в НПЦБ, както и на двата резервата извън парка, управлявани от ДНПЦБ: резерват (Р) „Еленова гора“ и поддържан резерват (ПР) „Чамджа“;
* туристически пътеки и туристическата инфраструктура в НПЦБ, с цел установяване тяхното експлоатационно състояние, относно безопасното им използване от посетителите.

През месеца е осъществяван ефективен превантивен, текущ и последващ контрол на собственици, ползватели и посетителите по отношение спазването на режимите и нормите в защитената територия, като в резултат на това не са допуснати съществени загуби на компоненти на биоразнообразието.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.